《石门歌》
宋代·释有需

吾结草庵蔡溪侧，四顾峰峦皆峭壁。石门千仞锁天津，来者欲峭那措足。

住此庵中是何缘，不诗不颂亦不禅。饥来苦菜和根煮，叠石为床困即眠。

日照诸峰阴羃羃，负暄孤坐情何适。驯伏珍禽趁不飞，猿猱扪我衣中虱。

闲支瘦筇六七尺，山行野步扶危力。披云入草不辞劳，逢人打破修行窟。

或停松，或坐石，静听溪泉漱鸣玉。源深洞邃来不休，声声奏尽无生曲。

杂羽流商谁辨的，五音六律徒敲击。有时乘兴上高峰，大笑狂歌天地窄。

作者简介：释有需，俗姓陈，莆田（今属福建）人。始居雪峰东庵，创万安院于何岩。部使者陈觉民延住福州鼓山。后与陈易同隐于石门。清乾隆《仙游县志》卷四五有传。今录诗二首。